Reeksmisdadiger swaar gevonnis op 65 aanklagteArgieffoto Lt.kol. Moatshe Ngoepe, woordvoerder van die polisie, het gesê Kgabo Jonas Moshabi (44) is in die hooggeregshof in Polokwane gevonnis op 65 verskillende aanklagte. “Moshabi het die gemeenskappe in Moletjie en omliggende gebiede vanaf Augustus 2005 tot Januarie 2012 geterroriseer,” het Ngoepe gesê. “Hy het gedurende die nag in huise ingebreek, talle slagoffers verkrag en beroof en verskeie slagoffers aangerand. Twee van hulle was só erg beseer dat hulle aan hul beserings beswyk het. Sy slagoffers was meestal jong vroue en bejaardes. Die jongste was 16 jaar oud en die oudste 79 jaar oud.” Volgens Ngoepe is Moshabi lewenslange vonnisse opgelê vir twee aanklagte van moord en 20 aanklagte van verkragting. Hy is ook skuldig bevind op 12 aanklagte van huisbraak met die doel om te verkrag, 11 aanklagte van roof met verswarende omstandighede, ses aanklagte van huisbraak met die doel om te steel, vier aanklagte van die onwettige besit van ŉ vuurwapen, vier aanklagte van die onwettige besit van ammunisie, een aanklag van aanranding met die doel om ernstig te beseer, een aanklag van opsetlike saakbeskadiging en vier aanklagte van poging tot moord. Lt.genl. Nneke Jim Ledwaba, die provinsiale polisiekommissaris, het die vonnis verwelkom en die span speurders wat op die sake gewerk het gelukgewens. Ledwaba het gesê hy hoop die swaar vonnis sal as ŉ waarskuwing vir ander misdadigers of potensiële misdadigers dien.